അബഹയില് കുന്നിന് മുകളിലെ വിമാനം ഇനിയുണ്ടാവില്ല ജിദ്ദ: സൗദി അറേബ്യയുടെ തെക്ക് പടിഞ്ഞാറന് മേഖലയായ അബഹയില് കുന്നിന് മുകളില് സ്ഥാപിച്ചിരിക്കുന്ന പഴയ വിമാനം നീക്കം ചെയ്യുന്നു. സമാ അബഹ ഗാര്ഡനോടു ചേര്ന്ന് കുന്നിനു മുകളില് സ്ഥാപിച്ചിട്ടുള്ള വിമാനത്തിെന്റ ബോഡി നീക്കം ചെയ്യുമെന്ന് അസീര് മേഖല മുനിസിപ്പാലിറ്റിയാണ് അറിയിച്ചത്.വിമാനത്തിെന്റ ബോഡി കാലഹരണപ്പെട്ടതും കേടുപാടുള്ളതും ഉപയോഗ ശൂന്യമായതുമാണെന്നും അതിരിക്കുന്ന പ്രദേശം ഒഴിപ്പിച്ച് അവിടം കൂടി അസീര് മേഖല വികസനത്തിനു വേണ്ടി സജ്ജമാക്കുന്നതിനാണ് നീക്കം ചെയ്യുന്നതെന്നും മുനിസിപ്പാലിറ്റി അധികൃതര് പ്രസ്താവനയില് വ്യക്തമാക്കി. സ്വകാര്യ നിക്ഷേപകര് വിമാനം ഏതെങ്കിലും സംരംഭത്തിനായി ഉപയോഗപ്പെടുത്തുന്നതില് നിന്ന് പിന്വലിഞ്ഞതിനാല് പ്രദേശം ഉപയോഗശൂന്യമാണ്. പ്രദേശത്തെ പ്രകൃതിയുടെ സ്വഭാവിക സവിശേഷത പൂര്ണമായും സംരക്ഷിക്കാനും നിക്ഷേപകര്ക്ക് അനുയോജ്യമായ രീതിയില് ആ മേഖല വികസിപ്പിക്കാനുമാണ് ഉദ്ദേശിക്കുന്നതെന്നും അധികൃതര് പറഞ്ഞു. മദീന വിമാനത്താവളത്തില് നിന്ന് 2014ലാണ് പഴയ ജംബോ 747 വിമാനം ഇവിടെ എത്തിച്ചത്. അന്നത് കരമാര്ഗം ട്രക്കില് വിവിധ പട്ടണങ്ങളിലൂടെ സഞ്ചരിച്ചാണ് ടൂറിസ്റ്റ് മേഖലയായ അബഹയിലെത്തിയത്. വിമാനത്തിനകം റസ്റ്റാറന്റിനായി ഉപയോഗപ്പെടുത്താന് നിക്ഷേപകര്ക്ക് നല്കാനായിരുന്നു മുനിസിപ്പാലിറ്റി പദ്ധതിയിട്ടിരുന്നത്. ചില കാരണങ്ങളാല് പദ്ധതി വിജയിക്കാതെ പോകുകയായിരുന്നു.